DOI: 10.14457/tu.the.2016.326
title: ปัจจัยที่มีอิทธิพลต่อการเลือกที่พักประเภทบูติคโฮเต็ล อำเภอหัวหิน จังหวัดประจวบคีรีขันธ์ ของผู้บริโภคในเขตกรุงเทพมหานครและปริมณฑล

description: ปัจจุบันประเทศไทยได้ตระหนักถึงความสำคัญของการท่องเที่ยวในฐานะที่เป็นเครื่องมือในการขับเคลื่อนเศรษฐกิจของประเทศ โดยการท่องเที่ยวนับว่าเป็นอุตสาหกรรมหลักในการพัฒนาเศรษฐกิจของประเทศซึ่งสามารถสร้างรายได้ให้กับประเทศในลำดับต้นๆ อีกทั้งยังสามารถสร้างมูลค่าเพิ่มให้แก่เศรษฐกิจไทยอย่างต่อเนื่อง สำหรับจังหวัดประจวบคีรีขันธ์เป็นจังหวัดในภาคกลางตามการแบ่งการปกครองของประเทศไทย โดยมีแหล่งท่องเที่ยวทางทะเล ซึ่งเป็นแหล่งท่องเที่ยวทางธรรมชาติที่สวยงามและมีสถานที่ท่องเที่ยวที่เกิดขึ้นใหม่มากมายตามความเจริญของยุคสมัย รวมถึงมีการลงทุนบริเวณพื้นที่หัวหินมากขึ้น ทำให้อำเภอหัวหินกลายเป็นทำเลทองของนักธุรกิจทั้งหลายที่มีความสนใจเกี่ยวกับธุรกิจการให้บริการและยังสามารถดึงดูดนักท่องเที่ยวทั้งชาวไทยและชาวต่างชาติให้เข้ามาท่องเที่ยวที่อำเภอหัวหินมากขึ้นทุกปี ถึงแม้ว่าสถานที่ท่องเที่ยวเป็นปัจจัยหลักในการดึงดูดนักท่องเที่ยวให้เดินทางมาท่องเที่ยว แต่ธุรกิจโรงแรมและที่พักเป็นธุรกิจที่มีความสำคัญอย่างมากกับอุตสาหกรรมการท่องเที่ยวของไทยเช่นกัน ปัจจุบันนอกจากการให้บริการด้านที่พักแล้ว ธุรกิจโรงแรมได้มีการพัฒนาทั้งคุณภาพและความหลากหลายเพื่อให้สามารถตอบสนองความต้องการของผู้ใช้บริการที่มีความต้องการแตกต่างและหลากหลายของไลฟ์สไตล์มากขึ้น โดยในช่วงระยะเวลาไม่กี่ปีที่ผ่านมา กระแสของโรงแรมบูติค หรือ บูติค โฮเต็ล (Boutique Hotel) ได้รับความนิยมมากขึ้น และมีแนวโน้มที่จะได้รับความนิยมอย่างต่อเนื่อง ซึ่งลักษณะเด่นของโรงแรมบูติคคือการสร้างบุคลิกและรูปแบบเฉพาะให้แตกต่างจากโรงแรมอื่น โดยเน้นที่ด้านการออกแบบสินค้าและบริการงานวิจัยนี้จึงมีวัตถุประสงค์เพื่อศึกษาปัจจัยที่มีอิทธิพลต่อการเลือกที่พักประเภทบูติคโฮเต็ล อำเภอหัวหิน จังหวัดประจวบคีรีขันธ์ของผู้บริโภคในเขตกรุงเทพมหานครและปริมณฑลโดยใช้ปัจจัยด้านประชากรศาสตร์ (เพศ อายุ ระดับการศึกษา รายได้เฉลี่ยต่อเดือน และอาชีพ) และปัจจัยด้านส่วนประสมทางตลาด ซึ่งประกอบด้วย ปัจจัยด้านผลิตภัณฑ์ (Product) ปัจจัยด้านราคา (Price) ปัจจัยด้านช่องทางการจัดจำหน่าย (Place) ปัจจัยด้านการส่งเสริมการตลาด (Promotion) ปัจจัยด้านบุคคล (People) ปัจจัยด้านลักษณะทางกายภาพ (Physical Evidence and Presentation) และปัจจัยด้านกระบวนการ (Process) เพื่อให้ผู้ประกอบนำข้อมูลไปใช้เป็นแนวทางในการปรับปรุงและพัฒนาโรงแรมและที่พักในด้านต่างๆ รวมถึงกำหนดกลยุทธ์ทางการตลาดได้อย่างเหมาะสม เพื่อตอบสนองความต้องการของผู้ใช้บริการได้อย่างแท้จริง อีกทั้งยังเป็นการสร้างความได้เปรียบเชิงการแข่งขันให้กับผู้ให้บริการผลการวิจัยพบว่า ปัจจัยที่มีอิทธิพลต่อการตัดสินใจเลือกที่พักประเภทบูติคโฮเต็ล อำเภอหัวหิน จังหวัดประจวบคีรีขันธ์ของกลุ่มตัวอย่างในเขตกรุงเทพมหานครและปริมณฑลโดยเรียงตามลำดับจากมากไปน้อย ได้แก่ ปัจจัยด้านผลิตภัณฑ์ ปัจจัยด้านความเหมาะสมของราคา ความสะอาดและทัศนียภาพ ปัจจัยด้านการประชาสัมพันธ์และการส่งเสริมการตลาด ปัจจัยด้านการอำนวยความสะดวกและทำเลที่ตั้ง และปัจจัยด้านบุคลากร ในส่วนของการวิเคราะห์ปัจจัยด้านประชากรศาสตร์ ผลการวิจัยพบว่าผู้ใช้บริการ ที่มี รายได้เฉลี่ยต่อเดือนที่แตกต่างกันแสดงถึงความสามารถในการเลือกที่พักที่แตกต่างกัน โดยกลุ่มตัวอย่างที่มีรายได้เฉลี่ยต่อเดือนอยู่ระหว่าง 10,000 – 20,000 บาท มีการตัดสินใจซื้อน้อยกว่ากลุ่มอื่นอย่างมีนัยสำคัญ นอกจากนี้ยังพบว่าระดับการศึกษาที่แตกต่างกันของกลุ่มตัวอย่าง มีอิทธิพลการตัดสินใจเลือกที่พักประเภทบูติคโฮเต็ล อำเภอหัวหิน จังหวัดประจวบคีรีขันธ์ที่แตกต่างกัน โดยกลุ่มตัวอย่างที่มีระดับการศึกษาสูงกว่าปริญญาโท มีค่าเฉลี่ยของระดับการตัดสินใจซื้อมากกว่ากลุ่มตัวอย่างที่มีระดับการศึกษาอื่นๆ